ମାଲକାନଗିରି, ଅଗଷ୍ଟ ୧୩(ଲୋକାଲ ୱାୟାର): ମାଲକାନଗିରି ଜିଲ୍ଲାର ପୁଲିସ ବିଭାଗରେ କାର୍ଯ୍ୟରତ ସନ୍ଧାନୀ କୁକୁର 'ବଡି'ର ମୃତ୍ୟୁରେ ବିଭାଗରେ ଶୋକ ପ୍ରକାଶ ପାଇବା ସହ ତାକୁ ଗୁରୁବାର ଗାର୍ଡ ଅଫ୍ ଅନର ଶ୍ରଦ୍ଧାଞ୍ଜଳି ଦିଆଯାଇଛି ।
'ବଡି' ପୂର୍ବରୁ ଭୁବନେଶ୍ୱରରେ ପୁଲିସ ବିଭାଗରେ କାର୍ଯ୍ୟରତ ଥିଲା । ପରେ ତାକୁ ଅବିଭକ୍ତ କୋରାପୁଟ ଜିଲ୍ଲାକୁ ଅଣାଯାଇଥିଲା ।
ତେବେ ଗତ ୪ ବର୍ଷ ଧରି ସେ ମାଲକାନଗିରି ଜିଲ୍ଲା ପୁଲିସରେ ନିଯୁକ୍ତ ହୋଇଥିଲା । ସ୍ନିଫର ଡଗ୍ 'ବଡି' ବିଶେଷ କରି ମାଲକାନଗିରି ଜିଲ୍ଲାକୁ ବିଗତ ଦିନରେ ଭିଭିଆଇପିଙ୍କ ଗସ୍ତ ସମୟରେ ସବୁଠାରୁ ବେଶୀ ସକ୍ରିୟ ରହୁଥିଲା ।
ବରିଷ୍ଠ ପୁଲିସ ଅଫିସରମାନେ 'ବଡି'କୁ ପୁଷ୍ପମାଲ୍ୟ ଦେଇ ଶ୍ରଦ୍ଧାଞ୍ଜଳି ଦେବା ସହ ଗାର୍ଡ ଅଫ୍ ଅନର ପରେ ତାର ଶେଷ କୃତ୍ୟ ସମ୍ପନ୍ନ କରାଯାଇଛି ।
